
Za mog tatu i njegovu tetku

Dok je otključavala prtljažnik svog Golfa 4, Maja nije mogla da skine osmjeh sa lica. Izvukla je ogromnu kutiju ispunjenu njenim najnovijim projektom i uputila se prema liftu.

Veče se ubrzano spuštalo nad gradom dok je Maja žurno pripremala svečanu večeru, očekujući porodicu i prijatelje da uskoro stignu. Samozadovoljno se smješkala, bacajući pogled prema misterioznom paketu u spavaćoj sobi. Došlo je vrijeme da im otkrije tajnu zašto je izbjegavala druženje tokom cijele godine. 

Čim se večera završila, Maja je otrčala u spavaću sobu i uzvukla misterioznu kutiju, stavivši je u sredinu dnevne sobe. Pročistila je grlo kako bi se uvjerila da joj svi posvećuju punu pažnju. Njena majka, baka, djed i dvije drugarice su se okrenuli i pogledali je sa radoznalošću.

„Znam da ste svi primijetili moju tajnovitost. Konačno je vrijeme da saznate zašto.“ Maja je podigla poklopac kutije i gurnula ruku unutra: „Srećna sam da vam predstavim moju prvu knjigu!“

„Oh!“ Svi su uzdahnuli iznenađeno.

„Ali večeras“, nastavila je Maja, „ne želim da se koncentrišete na mene i moj uspjeh. Želim da svu svoju pažnju usmerite na nju.“

„A ko je ona?“, radoznalo je upitala Majina baka.

Zagonetni osmjeh je preletio preko Majinog lica dok su joj se oči zaustavile na bakinim. „Ona je djevojka, žena i borac—“ Izvadila je knjigu i podigla ispred sebe. „—ona je Sofija.“

Svi su začuđeno zurili u mladu djevojku sa naslovne strane. Bakine oči su zasuzile dok je Maja svima uručivala primjerak a zatim otvorila knjigu spremnu za čitanje.

Sve je počelo jednog dana, kada je Sofija strpljivo čekala da joj se otac vrati sa posla. Stajala je na vreloj, šljunkovitoj ulici, dok se vrućina odbijala od kaldrme i dizala u vazduh, a nekoliko suvih listova lebdjelo ispred nje kao u bezvazdušnom prostoru.

Poslednjih nekoliko dana, ljetni talas zahvatio je veliki dio jugoslovenske teritorije, a najviše njen centralni region. Užareni vjetar palio je travu i usjeve oko gradića Brčko u sjevernoj Bosni.

Sofijina majka, Draga, se u bašti borila da spase nešto povrća, zalivajući zeleniš vodom iz bunara. Šljive i jabuke u voćnjaku su opadale sa granja, nedozrele i spržene.

„Sofija, ulazi unutra!“, iz bašte je dopro Dragin glas. „Sunce je još vruće; možeš dobiti opekotine.“

„Ali mama, svi se već igraju napolju.“ Sofija se pobunila. „Hoću ovdje da sačekam svoga tatu.“

Iako se bližilo veče, sunce ju je intenzivno pržilo po golim rukama kao usred dana. Ali zahvaljujući tamnijem tenu koji je naslijedila od oca, njena smogodišnja koža se unekoliko štitila od jakih sunčevih zraka. Inače, bila je mješavina svojih roditelja. Crna kosa i zelene oči su bile poklon sa očeve strane, dok je rupice na licu, kovrdžavu kosu i punačko tijelo naslijedila od majke.

Dok je pogledom budno pratila zbivanja niz ulicu, žuta široka haljinica je lepršala oko nje na vjetru kao da je zastava na jarbolu. Protrljala je glavu, osjećajući kako je sunčevi zraci peku, a zatim se okrenula i otrčala prema majci. 

Spazila ju je usred bašte kraj bunara, dok je pažljivo sipala vodu u kofu koja je stajala na staroj drvenoj klupi. 

„Moram paziti da ne zaljevam kamenčiće unaokolo“, rekla je Draga, ugledavši Sofiju. Lišće zelenog povrća visilo je gotovo beživotno sa obje strane pješačke staze koja se protezala kroz sredinu bašte. Pored staze ležala su dva reda osušenog cvijeća, koje je nekada u proljećnim danima krasilo baštu i privlačilo pčele i leptire. Nekoliko kokošaka, uznemirenih Sofijinim trčanjem, iskočile su iz sjenke i potrčale za njom. Koza je zablejala, naslućujući akciju u bašti. „Svi hoće vode, a u bunaru jedva da je ima,“ požalila se Draga. „Treba nam kiša; inače ćemo svi pokrepati od žeđi kao ovo osušeno cvijeće.“ 

Živeći na periferiji grada, držali su nekoliko životinja na imanju. Kokošinjac, svinjac i kozarnica sakrivali su se iza malog šljivika pomiješanog sa stablima jabuka.

Sofija joj je pružila žutu traku. „Mama, možeš li mi svezati kosu? Vrat mi je sav mokar.“ Rekla je i okrenula joj leđa.

Draga je podigla suknju i obrisala ruke a zatim Sofijin vrat, i bacila nekoliko poljubaca preko njega. „Dušo, ako hoćeš da stojiš ispred kuće, nađi hlad“, rekla je dok joj je vezala kosu. 

Sofija je odskakutala prema kući da pronađe svoj šeširić, opipavajući svezanu traku na glavi koja je lepršala kao da joj se veliki leptir spustio na glavu. Umjesto da stavi šeširić na glavu, zgužvala ga je i bacila u vazduh, zamišljajući da je loptica. Igrajući se, nekoliko puta joj je zgužvana loptica završila među ružama i perunikama, prislonjenim uza zid. Gledajući sa ulice, kuća je izgledala kao da je izrasla iz šarenih, visokih cvjetova. Kako ih je mama održavala na vrućini, ni sama nije znala, dok su niski neveni i maćuhice, duž pješačke staze, beživotno ležali na zemlji.

Zaokupljena sopstvenom igrom, povremeno je bacala pogled niz ulicu, očekujući oca da se pojavi iza ugla. Nekoliko jednospratnica, poređanih uz ulicu, ličile su jedna na drugu, kao da su bile djelo istog graditelja. Iako male i neupadljive, neke kućice su bile okružene cvijećem i urednim dvorištem, dok su druge izgledale zapušteno, sa gomilama starih zarđalih stvari razbacanih u zarasloj i osušenoj travi.

U trećem dvorištu iza ograde, Sofija je primijetila svoju najbolju drugaricu Tijanu, kako udara loptu u zid i hvata je. Tijana je bila samo godinu starija i imala najviše igračaka u cijeloj ulici. Mama je rekla da su Tijanini roditelji bogati jer joj je tata radio u bolnici kao poznati ljekar, a majka bila učiteljica. Vjerovatno i jesu pošto su je stalno obasipali sa najljepšim igračkama i haljinama.

Da posjeduje odjeću i igračke poput Tijane, Sofija je samo mogla da sanja. Ona je bila peta po redu kod svojih roditelja, koji nikada nisu išli u školu. Samo je tata radio u fabrici—vjerovatno za nisku platu—dok su čuvali svaku paru.

Sofija je uhvatila Tijanin pogled i mahnula joj rukom da dođe. 

Tijana je odmah dotrčala, prekrivena malim biserima preko oznojenog čela. „Prvo sam primijetila tvoj šešir kako leti kroz vazduh, a onda kako mi mašeš.“ Tijana je uklonila nekoliko tamnosmeđih lokni, koje su joj smetale, zalijepljene za vlažno lice. Ostatak kose joj se razasuo preko leđa, prekrivajući ljubičastu majicu, uredno uvučenu u kratke pantolice.

„Ja čekam tatu da se vrati kući. Šta ti radiš?“, upitala je Sofija, i dalje koncentrišući se na hvatanje šešira.

Tijana je slegnula ramenima. „Ništa.“ Crne oči su joj zasijale. „Hoćeš da se igrmo nečega?“

„Čega?“

„Mogli bismo da se igramo žmurke“, predložila je Tijana.

„Mogli bi, ali bilo bi interesantnije da nas je više.“ Sofija je na brzinu preletjela očima preko ulice da provjeri mogu li pozvati još nekoga. „Vidim Azru tamo.“ Pokazala je na kuću preko puta gdje je plavokosa djevojčica virila kroz drvenu ogradu. „Hajde da i nju pozovemo.“

Tijana se okrenula i povikala Azrino ime.

Azra je otvorila kapiju i potrčala prema njima kao da se bojala da propusti igru. Bila je nekoliko godina mlađa, i kao da je uvijek jedva čekala da je njih dvije pozovu u svoje društvo.

Kada bi se njih tri igrale, mama je uvijek govorila da su izgledale kao da su sestre sa kovrdžavom kosom, samo je Azrina bila mnogo svjetlija, skoro bijela. A i oči su joj bile nekako plave kao nebo a usta ružičasta kao bijele trešnje. Sva je izgledala tanana i nježna. Azra se sa roditeljima nedavno doselila iz nekog sela koga je ona zvala Brnik, i pokazivala negdje prema planinama. Pričala je da joj tata planira da pokrene posao u gradu i prodaje životinjske proizvode. 

Iako je Tijanin poziv bio namijenjen samo za Azru, još jedna djevojčica je žurila da im se pridruži. Čim ju je Tijana spazila, okrenula se ka Sofiji, „Joj, dolazi i ona Kira! Ne volim da se igram sa njom. Ona uvijek komanduje, pokvarit će nam igru.“

„Znam Kiru. Ponekad njena majka posjeti moju mamu i uvijek priča o drugim ljudima. Ona poznaje svakoga.“

„Ćuti, skoro je ovdje,“ prošaputala je Tijana.

Bucmasta Kira je više ličila na dječaka sa kratkom crvenkastom kosom, smeđim očima i pjegama po cijelom licu koje je podsjećalo na ćureće jaje. Ona i Tijana su već završile prvi razred. Tijana je bila visočija a Kira je imala čvršće tijelo. „Šta se igrate?“, upitala je Kira nekoliko koraka prije nego što im se pridružila.

„Ništa“, rekla je Tijana. „Pričali smo.“

„O čemu ste pričali?“, upitala je Kira.

„O tome kako ćeš ti doći i reći nam šta da se igramo.“

Kada je Sofija čula šta je Tijana rekla, okrenula se i zakikotala, prekrivajući usta dlanovima. Azra ju je kopirala i zakikotala se i ona. Kirino lice se iskrivilo u ljutiti izraz, vidjevši kako joj se njih dvije podsmjehuju. Nije mogla da odoli a da ne gurne malu Azru, mrmljajući kroz zube, „Što se smiješ, šta ti je smiješno?“

Sofija je raširila ruke ispred Azre, zaklanjajući je od Kire. Tijana se proderala, „Ne guraj je! Zar ne vidiš da je malena?“

„Zašto se kikoće?“ Kira je spustila glas, vidjevši da ne može protiv Tijane i Sofije zajedno. 

Zaokupljene sitnim svađama, djevojčice su jedva primjećivale druga dešavanja oko sebe. Kira je prva zastala i zagledala se u približavajuću kočiju. Prateći njen pogled sve djevojčice su se zagledale niz ulicu.

Polako ljuljajući se na kaldrmi, klackala se konjska zaprega. Mali, tamnoputi vozač sjedio je na prednjem sjedištu kočije, pridržavajući konjske uzde i štap. Ispred njega, hromavi konj je šepajući teglio ovalni šator, koji je pokrivao zadnji dio kočije pun žena i djece. Iscrpljena životinju na vrućini izgledala je kao kostur sa rebrima gotovo ispalim kroz istanjenu kožu.

Sva djeca su se bojala Romskih kočija koje su bile česta pojava u njihovoj ulici. Starija djeca su govorila da su Romi tako u kočijama kružili po gradovima i selima, i samo se brinuli kako će da prežive moleći za hranu i novac. Muškarci su ponekad radili neke popravke po kućama, a žene su nekako znale šta će se desiti, čitajući sa dlanova. Neke djevojke iz ulice su im davale jaja samo da bi saznale za koga će se udati. Sofijina mama je rekla da većina Romkinja usput izmišlja priče. Samo poneka of njih je znala za crnu magiju i da ih se treba kloniti. 

Čovjek u tamnoj, širokoj majici, sjedio je naprijed, dok mu se tijelo jedva primjećivalo ispod otrcane odjeće. Ogroman šešir mu je prekrivao lice i podsećao na mamin lonac prevrnut naopačke.

Zagledana u čovjeka, Kira je promrmljala: „Pa to su ružni Cigani!“

Uplašene djevojčice su zurile raširenih očiju u čovjeka koji ih je pozdravio, otkrivajući svoj krezubi osmjeh.

Kira kao da je čekala osvetu zbog pretohodnog smijuljenja, nagnula se iznad Azre, raskolačenih očiju i prošaputala sablasnim glasom. „Ukrašće te i pojesti za večeru.“ Vidjevši Azrino preplašeno lice, Kira se zadovoljno nasmijala i otrčala prema svojoj kući.

Prestrašena Azra je požurila da se sakrije iza Sofijinih leđa, mrmljajući kroz suze: „Neka djeca kažu da Cigani kradu djecu i prave sapune od njih!“

Sofija i Tijana su stajale nepomično, zureći u kočiju, ne primjećujući da je Azra zgrabila poveći kamen sa puta i bacila ga na zadnju stranu kočije među žene i djecu. Kroz podignutu stranu šatora, kamen je udario u neki zamotuljak, učahuren u jednom krilu. Iznenadni plač bebe, razbudio je uspavane žene, i izazvao opšti žamor. Prijeteći rukom, bebina majka je zagalamila, a jedna starija žena se okrenula i popljuvala djevojčice, koje su šokirane i dalje stajale kao ukopane. Poprskane pljuvačkom po licu, najednom su i one zgrabile kamenje i bacile ih na kočiju. Starica je ustala i počela da mrmlja, upirući prstima prema djevojčicama, kao vještica.

Sofijina majka, sva oznojena, alarmantno je dojurila iza kuće. „Šta se za ime boga ovdje dešava?“, povikala je, još uvijek držeći kantu u ruci. Zajapurenog lica, očima je strijeljala prolaznike, dok joj je nekoliko svijetlosmeđih čuperaka štrčalo ispod podvezane marame.

„Popljuvali su nas!“ Sofija je požurila da se požali, plašeći se da će je majka ružiti.

Draga je raširila ruke i privukla uplašene djevojčice k sebi, štiteći ih kao što kvočka štiti svoje piliće.

Stajala je smrknutog lica i sa djevojčicama pripijenim uz nju, posmatrala odlazeću kočiju.

„To su Cigani,“ rekla je. „Uglavnom su dobri ljudi, ali mogu biti i gadni. Ne svadjajte se sa njima!“

Čekali su neko vrijeme sve dok se kočija nije izgubila iza ćoška, a onda je Draga uvela djevojčice u dvorište i oprala im lice. Pošto im je iznenadni događaj pokvario namjeru da se igraju, a Azra se i dalje plašila da se sama vrati kući, Draga ju je zagrlila i svi su zajedno otišli do Azrine kapije.

Začuvši zveckanje kapije, iza kuće se pojavila starija žena, obučena u muslimansku nošnju sa prekrivenim licem. Kada je vidjela ko je na kapiji, otkrila je lice i osmjehnula se. „Doveli ste moju unuku.“

„Jesmo, prolazila je ciganska kočija. Neki od njih su vikali i plašili djevojčice. Kako si ti, na ovoj vrućini?“, upitala je Draga.

„Jedva dišem,“ uzdahnula je starica pritiskajući prsa. „Bila sam u bašti; sve je sprženo. Alahu dragi, šta ćemo ove godine jesti?“

„Neki svijet priča o ekonomskoj krizi. Nisu nam trebale i ove proklete vrućine pored sve gladi i siromaštva!“

„Hah, kakva kriza? Svega čega se sjećam u životu, je kriza.“ Starica je odmahnula rukom i odnjihala kukovima prema kući.

Sofija i njena mama su onda otpratile Tijanu preko ulicu sve do njene kapije. Ostavljajući obadvije djevojčice na sigurnom, mamina ruka se obavila oko Sofije na povratku prema kući.

Iako je njihova kuća spolja izgledala mala, unutrašnji raspored je odavao drugačiju sliku, gdje je svaki ugao bio iskorišten. Kratki hodnik od ulaznih vrata vodio je u dnevnu sobu, srce kuće, koja je služila i kao kuhinja i trpezarija. Lijevo su dvoja vrata vodila u spavaće sobe. Jedna za dječake a druga za djevojčice. Pošto su dvije Sofijine sestre već bile udate a jedan brat spavao u ljetnoj kuhinji, Sofija i njen brat Savo su uživali po jednu cijelu sobu samo za njih. Jedan prozor iz dnevnog boravka, gledao je na baštu i voćnjak iza kuće, a drugi, na suprotnom zidu, gledao je na ulicu. Pored prozora, stajao je stari dotrajali kredenac, a desno vrata od ostave. Mamine rukotvorine, postavljene na sto, stolice i kredenac, prekrivale su jednostavan i dotrajali namještaj. Sa njenim ukrasima kuća je odisala toplinom i domaćinskim ugodjajem.

„A tata?“ Sofija je zastala razočarana kada su ušle u kuću. „Nisam ga sačekala!“

„Čekaćeš ga sutra“, rekla je majka odsutnim tonom, vjerovatno uznemirena zbog incidenta sa Romima. Zamišljeno je prišla stolu i posegnula za svijećnjakom. Zapalila je svijeću i prekrstila se. Nakon što je prošaputala neku molitvu, uputila se ka šporetu. „Šta da kuvam za večeru od ovo malo što imam?“, naglas se upitala.

Prije nego što će Sofija zaspati, pogledala je u majku: „Mama, ako zaspim, molim te probudi me kada tata stigne.”

„Dobro, dobro.“ Obećala je Draga, ali kada se tata vratio kući kasno, vjerovatno joj je opet bilo žao da je probudi.

Većinu večeri Sofija bi zaspala prije nego što bi ga dočekala. I sama umorna od proteklog dana, brzo bi utonula u san, a otac je radio dvanaest sati dnevno. Ona nije znala da su od njega mnogo puta poslodavci fabrike tražili da ostane još duže. A još manje je znala da niko nije mario da njenog tatu plati više za prekomjerni rad, niti im je bilo stalo do njegove djevojčice koja ga je željno očekivala kod kuće.

I kada bi ga budna dočekala, on bi često zaspao u stolici tokom večere. Onda bi mama vidjela njegovu glavu nagnutu na stranu, pa bi ga probudila i pomogla mu da ode do kreveta. Sledeće jutro nikada ga ne bi zatekla u krevetu pošto je od ranog jutra počinjao njegov novi radni dan.

Sofijin tata se iz sela doselio u grad—kako je njena mama rekla—u potrazi za boljim životom. Uspio je da se zaposli u jedinoj fabrici. Rekao je da proizvode neki špirit, a za proizvodnju su koristili kukuruz i neke druge žitarice koje su rasle u obližnjem području. 

Tata je izgledao visok i zdrav čovjeka, sa mišićavim tijelom, ali mama kaže da su mu teški uslovi iscrpili i uništili zdravlje. Da mu je egzotični šarm postepeno izblijedio, isisan teškim životom i stalnim siromaštvom. Na šta je mama mislila, Sofija nije znala ali je mnogo voljela kada je tata bio odmoran i šalio se sa njom. Ali i toga se u poslednje vrijeme sve rjedje sjećala. Volila je kada joj je čitao i pričao priče iako je rekao da nije išao u školu i da je sam naučio da čita i piše.

Iako je primjećivala da joj je tata ponekad izgledao razočaran—vjerovatno što je teško radio—uvijek je osjećala njegovu ljubav prema svima u porodici, posebno kada je govorio da želi da njegova djeca žive srećnije. Posebno ju je radovalo kada bi pričao o njoj; koliko je radoznala i inteligentna. I on i mama su joj govorili da će jednog dana postati učiteljica.

***

Sofija nije znala zašto su njeni roditelji izabrali baš Grčicu kao idealno mjesto za podizanje njihovih petoro djece. Možda zato što je bilo mirno predgrađe, južno od Brčkog, i što je imalo osjećaj seoskog života, a udaljeno samo tridesetak minuta hoda od centra grada.

Jednog dana, tata joj je nacrtao mapu grada i objasnio gdje se šta nalazi u gradu i okolini. Sofija je svaki dan proučavala kartu, tako da je znala napamet skoro svaku gradsku ulicu, neke značajnije zgrade, dvije rijeke i šetališta pored njih. Posebno je voljela slušati tatine priče o istoriji grada.

Grad se smjestio na južnoj obali rijeke Save, između dva poljoprivredna rejona. Na istoku se prostirala Semberija, a na zapadu Posavina.

Najveća rijeka kroz jugoslovenske teritorije, Sava, igrala je značajnu ulogu u gradskom vodnom saobraćaju, pored puteva i željeznice. Druga manja rijeka, Brka, prolazila je kroz Brčko dijeleći zapadno predgrađe od grada. Bistra voda se slivala iz izvora sa obronaka obližnje planine Majevice i proticala koritom Brke, koja se spajala sa Savom u blizini centra grada. Poslednji most na Brci preko ušća bio je omiljeno okupljalište mladih. Primamljivo šetalište, nekoliko prodavnica i klub, okruživali su most. Hrvatska teritorija, Slavonija, se protezala od Save prema sjeveru i povezivala sa gradom sa dva mosta.

Pod vladavinom Turskog Otomanskog carstva tokom četiri stotine godina, ekonomija grada je znatno zaostajala za Evropom. Čim su se Turci u devetnaestom vijeku povukli, drugo evropsko carstvo je poklopilo oslabljene balkanske zemlje. Austro-Ugarska je obogatila grad za nekoliko modernijih zgrada i škola. Ali privreda je i dalje patila sa siromašnom poljoprivredom oko grada. Sitni poslovi, poput krojačkih, obućarskih, zlatarskih, grnčarskih i drugih zanatskih radnji širom grada, zapošljavali su samo mali procenat stanovništva.

Kao i svaka mlađa sestra, Sofija je većinu stvari naučila kopirajući svog dvije godine starijeg brata Savu. Svijetle puti, plave kose i smeđih očiju, Savo je najviše ličio na mamu. Njen drugi brat, četrnaestogodišnji Marko, učio je zanat i kao šegrt radio u jednoj krojačkoj radionici da bi postao majstor. Marko i Savo su izgledali kao da nisu bili braća. Marko je imao tamniju put, crnu, kovrdzavu kosu i zelene oči. Baš kao i tata i Sofija.

Mara i Dana, dvije Sofijine starije sestre, već su bile udate u selima blizu planine. Sofija je često gledala kroz prozor prema planinama i zamišljala šta li njene sestre sada rade. Zbunjivalo ju je što su sa njenog prozora, daleke planine izgledale potpuno plave. Jednom je upitala: „Tata, jesu li one planine plave?“

„Nisu plave; zelene su“, odgovorio joj je tata.

„Kako? Sa mog prozora izgledaju plave.“ Sofija je pokušavala da shvati.

„Zato što znamo da su planine sastavljene od drveća. A znamo da je drveće zeleno, zar ne?“ Njen otac je pokušao da uprosti odgovor i da joj olakša da razumije.

„Ali zašto onda ja vidim plavo ako su one zelene?“ Upitala je Sofija zbunjeno.

Otac se počešao po glavi i zagledao u nebo, smišljajući odgovor. „U redu, vidiš li kako je nebo plavo, a nebo je napravljeno od vazduha. To znači da je vazduh plav. Kada pogledamo planine u daljini, vidimo mnogo vazduha ispred njih. Zato vidimo mnogo plave boje. Jesi li sad razumjela, ili ćeš me opet sutra pitati?“ Otac se osmjehnuo, i prstom joj dodirnuo nosić.

„Hoću, od sada ću zapamtiti.“ Odgovorila je srećno.

U tom trenutku nije znala da njen otac nije bio siguran da li je to bilo tačno objašnjenje, ali mu se činilo da je najjednostavnije. Bila je mnogo radoznalija od ostale njegove djece. Pogledao ju je i promrmljao: „Kad ti porasteš, postaviću ti isto pitanje da vidim šta ćeš ti odgovoriti.“ 

***
[image: image]


Sutradan kada se Sofija probudila i primijetila da joj je otac opet izmakao da ga ne vidi, obuzela ju je neka tuga. Očiju punih suza, potražila je majku da se požali. „Opet sam sinoć propustila da vidim tatu.“

„Zaspala si prije nego što je stigao.“ Draga ju je uhvatila ispod pazuha i podigla u naručje.

„Zamolila sam te da me probudiš. Nikad ga ne vidim, on uvijek radi.” Usne su joj drhtale dok se žalila jedva se suzdržavajući da ne zaplača. Voljela je i mamu ali niko nije mogao nadoknaditi tatine zagrljaje i njegove zanimljive priče.

„Znam, dušo moja, svima nam nedostaje,“ uzdahnula je mama, „Život je težak.“

Kajmakom premazana kriška hljeba na stolu i šolja vrućeg kozijek mlijeka, podsjetili su Sofiju da mora u školu. „U redu mama, moram da se spremim.“

U njenom životu, škola je bila najvažnija i najuzbudljivija stvar. Jedva je čekala da vidi svoje drugarice, a pored toga se svakog jutra pitala šta će novo naučiti tog dana. Sve ostalo je bilo sporedno.

Posle dva sata u učionici, zvuk zvona je oglasio odmor. Grupe djevojčica i dječaka odmah su se raštrkale po igralištu, zauzete raznim igrama.

Sofija je očima prelijetala preko dvorišta sve dok nije ugledala Jelu i Katu kako se igraju sa konopcem. Potrčala je da im se pridruži i odmah zamahnula konopcem u krug sa Jelom, dok je Kata skakala u sredini. Čim se Kata zapetljala u konopac, Sofija je uskočila na njeno mjesto. „Sada je moj red,“ povikala je.

Smjenjivale su se u igri sve dok nije opet zazvonilo i sva djeca pojurila ka ulazu u školu. Okupljeni u nekoliko redova, čekali su da ih učitelj pusti unutra. Sofija je primijetila neko komešanje ispred, ali je ubrzo stigao učitelj i pustio ih sve da uđu.

Odmah po ulasku u učionicu, dva dječaka su se potukla. Najveći dječak u razredu, Oskar, imao je običaj da maltretira manje dječake, gurajući ih okolo. Manji dječak, Niko, je svaki dan dolazio u školu u istoj izblijedjeloj košulji, i velikim, pocijepanim pantalonama, koje su visile na njegovom sićušnom tijelu, pokrivajući mu bose noge.

Za razliku od Nike, Oskar je dolazio iz bogate porodice i nikako nije shvatao niti volio siromašnog Niku.

Dok su djeca trčala na svoja mjesta, najednom je nastala gužva kao da se neko pogurao. Djeca su se odmah okupila da navijaju i uživaju u borbi. Sofija se progurala da provjeri šta se dešava. Izgledalo je kao da je u toj gužvi, Oskarova nespretna, velika cipela stala na Nikin goli prst. Niko je zatvorio oči, cvileći kroz zube i odgurnuo Oskara od sebe. „Zašto ne gledaš gdje staješ tim tvojim trapavim nogama?“ Procijedio je bolno, sa licem izobličenim, i sagnuo se da zagrli nožni prst.

Oskar ga je ljutito uhvatio za ramena i gurnuo unazad: „Zašto ti dolaziš u školu kad nemaš šta da obučeš?“

Niko je posrnuo unazad, udarivši u stolicu. Krv iz nosa mu je prekrila usta i počela da kaplje po košulji, ali je nezainteresovan za tuču, ostao na podu, postiđen pred cijelim razredom, brišući krv rukavom.

Sofija je pritrčala i požurila da mu obriše krv maramicom.

Oskar se pobjednički šepurio sve dok nije ugledao Sofiju pored Nike. Nasmijao se sarkastično, „Ti si njegova djevojka, a on je tvoj momak“, rugao se i derao da svi čuju.

Djeca su prasnula u smijeh. Sofija je bacila pogled prema djevojčicama, očekujući podršku. Umjesto Jele i Kate, vidjela je druge djevojčice kako su šaputale jedna drugoj na uvo. Smijeh i šaputanje su je naljutili. Ustala je i odbrusila Oskaru, „On nije moj momak! A ti si jedan idiot.“ Pogledala je drugu djecu ljutito, „Šta je? Jel' uživate u gledanju našeg druga kako krvari? Sram vas bilo!“ Bijesno se okrenula, namjeravajući da ode, ali su je Oskarove ruke gurnule od pozadi. Posrnula je, ali je uspjela da ostane na nogama.

„Nisam idiot, ja sam jak i mogu da pobijedim i tebe i tvog dječka.“ Vikao je Oskar, raširenih nogu i pesnica, spreman za borbu.

„Mene ne možeš pobijedit, i nećeš nikada!“ Sofija je stisnula zube i nasrnula na njega, gurnuvši ga nazad. Nakon što je zateturao unazad, udario je o pod i počeo da plače, trljajući bolno mjesto.

Skoro niko od učenika nije primijetio kada je učitelj ušao u učionicu i vidio kada je Sofija gurnula Oskara. Udario je dnevnikom o sto i proderao se na djecu da sjednu. Sofija je potrčala da se dohvati svog mjesta u prvom redu, ali ju je učiteljeva ruka zaustavila. „Ne, gospođice, ti ideš sa mnom“, rekao je i uhvatio je za uho.

„Nisam ništa uradila!“ zabezeknuta Sofija je protestovala, stisnuvši zube od bola.

„Jesi, jesi, vidio sam te.“ Učitelj je mahnuo dječacima da ih prate a on je vukao Sofiju za sobom sve do direktorove kancelarije. Sofija je stiskala zube od bola ali i iz inata. Nikada nije doživela nasilje kod kuće, i nikada nije ni zamislila da će ga doživjeti u školi. Ali je svakodnevno gledala učitelje kako zlostavljaju djecu, iz više razloga. Povlačenje učenika za uho od strane nastavnika bila je normalna pojava na koju niko nije obraćao pažnju. U direktorovoj kancelariji, učitelj ju je gurnuo ispred sebe i rekao, „Uhvatio sam je kako tuče dva dječaka.“ 

Sofija se prvi put našla u direktorovoj kancelariji. Sjedio je u tapaciranoj stolici iza velikog hrastovog stola sa hrpom papira ispred i globusom na desnoj strani. Okrugle naočare visile su mu preko dugog nosa, predugačkog za njegovo mršavo lice. Sa velikim dlakavim mladežom koji mu je virio ispred desnog uha, podsjećao je na vješticu iz dječijih priča. Progutala je pljuvačku, zureći u njega.

Odmjerio ju je preko naočara, podigavši obrve i ironično zapitao, „Prebila je dva dječaka!?“

„Jeste, jedan krvari, a drugi plače“, učitelj je nastavio sa svojim dezinformijama.

„Kako se zove?“, upitao je direktor.

„Sofija Marić.“

Direktor je nešto naškrabao na papir i pružio ga Sofiji. „Pa Sofija, daj ovo svojim roditeljima.“

„Ali on je mene gurnuo...“ Sofija je pokušala da odbrani svoje postupke, ali je niko nije slušao.

„Rekao sam ti, daj ovo pismo roditeljima!“ Direktor ju je prostrijelio pogledom.

Sofija je pognula glavu i kao malo kuče požurila iz kancelarije. Dječaci su ispred vrata čekali na svoj red.

Sutradan je Sofija ponovo čekala ispred direktorove kancelarije i gledala kako joj mama nervozno stiska prste u krilu. Dok su dolazile, Draga je priznala da ne zna školska pravila i da se plašila da bi Sofiju mogli istjerati iz škole. Sve je zavisilo kako će se braniti pred direktorom. Jadna mama je othukivala i preznojavala se, vjerovatno zato što se bojala da neće znati razgovarati sa njim. Ali je obećala Sofiji da će se boriti za njenu budućnost svim srcem.

Vraćajući se kući, zajapurena Draga ju je pogledala. „Molim te, Sofija, ne miješaj se u tuče druge djece. Ovaj put smo imali sreće da tebe niko nije optužio.“

Sofija se pobjednički osmjehnula, ali je mama odmah povisila glas. „Nemoj slučajno da se osjećaš trijumfalno. Dobili smo upozorenje. Ako se ovako nešto ponovi, izbaciće te. Je li razumiješ šta to znači?“ Prodrmala je Sofijinu ruku.

„Ali, mama, nisam mogla gledati kako Oskar tuče Niku. Niko drugi nije htjeo da mu pomogne jer je siromašan.“

„Sledeći put traži učitelja, neka on reaguje umjesto tebe.“

„Dobro mama.“ Sofija je morala obećati, ali nije mogla da prestane da sažaljeva Niku. Njegove tamnoplave oči na blijedobijeloj koži i plava kosa podsjećale su je na snijeg i zimu. Da je on djevojčica, Sofija bi ga nazvala Snježana, istovremeno se pitajući kako bi se zvao dječak. Možda Snješko? Iako ja Snješko napravljen od hladnog snijega i nije bio privlačan kao Snježana, svaka misao na Niku mamila joj je osjmeh i budila topla osjećanja u njoj.

„Mama, možeš li mi kupiti nove cipele?“, upitala je, nakon što joj je iznenadna ideja proletila kroz glavu.

„Zašto? Šta nije u redu sa tim?“, radoznalo je upitala Draga.

„Ništa, malo su mi tijesne pa sam mislila da ih sutra poklonim Niki. Bliži se zima, a on nema cipele. Neka djeca kažu da on jede samo jednom dnevno.“

Dragina vilica je odletjela prema dole kada se okrenula i zagleda u kćerku. „Jeli ti to ozbiljno, ili se zezaš sa mnom?“

Sofija je klimnula galvom. „Ozbiljna sam, mama.“

Draga je stavila ruku na srce, očigledno prijatno iznenađena. Privukla je kćerku i pomilovala je po kosi a zatim obrisala suzu i odmahnula glavom i nevjerici. “Pitam se ko si ti, djevojko?” Upitala je ponosno i sa osmjehom dodala. „Izrastćeš ti u moćnu i velikodušnu osobu.“

Sledećeg dana, bez majčine dozvole, Sofija je odlučila da pokloni cipele Niki. Kada njeni roditelji shvate da je bosa, moraće da joj kupe nove cipele. Ali sledećeg dana, Nikina stolica je stajala prazna. I sutradan u razredu su se pojavila sva djeca osim Nike. Poslije cijele sedmice njegovog odsustva, Sofija je prišla učitelju i upitala, „Je li Niko bolestan? Cijele nedjelje nije dolazio u školu.” Sofijina želja da sazna za Niku nadjačala je ljutnju prema učitelju.

Učitelj je podigao pogled, iznenađen njenom zabrinutošću. „Ne Sofija, Niko se ne vraća u našu školu. Roditelji su ga ispisali i vratili se u svoje selo.“

„Ali zašto?“, upitala je Sofija, sjećajući se tuče, koja se dogodila poslednji put kada je bio u školi. „Je li zato što se potukao sa Oskarom?“

„Nije zato, nego što su mu se roditelji mučili da nađu posao u gradu. Šteta, Niko je jako inteligentan i bio je jedan od mojih najboljih učenika.“ Rekao je učitelj i uzeo dnevnik, ali je prije odlaska pomilovao Sofiju po kosi i osmjehnuo se. „Lijepo je što brineš za svog druga.“

Sofija je zabacila torbicu na rame i požurila za učiteljem. Borila se da shvati zašto je najednom bila neopisivo tužna. Znala je samo da bi voljela opet da ga vidi. Da li će ga ikada više sresti?

Živjeći na ivici siromaštva, saosjećala je sa ugroženom djecom koju su povremeno ismijavali imućni. Bila je srećna što je od porodice uvijek dabivala sve neophodne stvari tako da nikad nije osjetila kako je bez odjeće ili obuće. Jednom je čula mamu kako se žalila komšinici, kako bi bili uništeni kada bi tata ostao bez posla. Riječ uništen urezala joj se duboko u pamćenje. Na putu kući, zaklela se. Ako ikada budem toliko siromašna, nikome neću dozvoliti da me gura kao što guraju drugu djecu.

Vrata iza Sofije su se zalupila. Upravo je završila posao sa svojim učenikom i bilo je vrijeme da ide kući. Dok se spuštala niz stepenice, nije mogla a da se ne zapita gdje je nestalo osam godina nakon njenog bezbrižnog djetinjstva. Toliko toga se dogodilo da je ponekad bilo teško povjerovati da je morala da napusti svoju učiteljsku školu i potraži posao sa petnaest godina.

Sve je počelo sa Markom i njegovim demonstracijama na poslu kada su protestovali zbog uslova rada i organizovali sindikat. Posle dvodnevnog štrajka i zahtjeva za bolje plate i kraće radno vrijeme, vratio se kući ozaren.

„Uspjeli smo! Razbili smo ih. To je istorija!“, pobjednički je viknuo Marko sa kapije. „Nema više dvanaest sati dnevno. Posle našeg trijumfa, svi radnici treba da zahtijevaju deset sati dnevno.

Međutim, Marko nije znao da ih je lokalna policija registrovala kao uzbunjivače. Sledeći put kada su izašli na ulice i pokušali da traže radnička prava, svi su završili u zatvoru. Optužen za organizovanje političkih demonstracija protiv vladajućeg režima, nije mogao da izbjegne godinu dana iza rešetaka.

Marko je jedva izdržao gladovanje i fizičko zlostavljanje, dok je njegov otac od silne nervoze i stresa doživio moždani udar. Posle nedjelju dana u bolnici, on se predao, ostavljajući ogromnu emocionalnu i finansijsku rupu u svojoj porodici.

Sofija ga je vidjela dan ranije. Ležao je na krevetu potpuno mirno, nalik na beživotni predmet. Samo su mu blijede zelene oči ostale kao znak života, dok su zurile u nju kao da urezuje njenu sliku u sjećanje. Ili je možda imao nešto da kaže ili da je pita, ali nakupljene suze su mu potekle niz lice. Obrisala mu je suze i poljubila ga. Vidjela je da je uplašen. „Ne brini, tata, za nas. Samo se koncentriši na sebe i ozdravi.“ Ugledao je flašu vode u njenim rukama. ‘Jesi li žedan, tata?’ Nasula je malo vode u dlan. „Pokušaj da progutaš ovo.“ Prislonila je dlan na njegove crvene i suve usne, a ostatkom mu je umila lice.

Ostavila ga je sa tvrdom knedlom u grlu i suzama u očima. Bilo je srceparajuće videti ga tako slabašnog. On je bio njena tata. Bio je njen idol i njena stijena.

Slomljena gubitkom oca, Sofija se borila sa tugom i istovremeno pružala podršku majci. Umjesto da nastavi školovanje, podučavala je dvoje djece iz imućnih porodica, a nekoliko siromašne djece je besplatno podučavala kod kuće.

Pored srceparajućeg događaja, Sofiji se dogodilo nešto čudno. Nešto što nije mogla da podijeli ni sa svojom majkom. Kako bi neko mogao da razumije njen strah od broja? Marko je uhapšen 17. aprila, a otac joj je umro 17. avgusta. Ponekad je željela da broj sedamnaest ne postoji u kalendaru. Svaki put kada je namjeravala da ga napiše, leptirići u stomaku su je pritiskali i sušili joj usta. Nesposobna da objasni svoja neobična osjećanja, smatrala ih je smiješnim i potiskivala svaku misao iz glave.

Časovi sa djecom bili su kao melem za ranu. Pružali su joj utjehu, omogućavajući joj da odvrati pažnju od svojih problema i fokusira se na nešto što je voljela.

Preokupirana mislima, Sofija je zastala na glavnoj ulici i zagledala se u visoku, vitku figuru, jedva prepoznajući lice svoje drugarice iz djetinjstva Tijane.

Djevojke su se rastale kada su Tijanini roditelji prodali staru kuću i kupili drugu blizu centra grada. Ubrzo nakon toga, Tijana je napustila grad da bi studirala muziku i ples u velikom gradu. Djevojke se nikada više nisu srele. Azra i njeni roditelji su se takođe vratili u svoje selo nezadovoljni gradskim životom, ostavljajući Sofiju samu bez svojih drugarica iz detinjstva, punih pet godina.

Najednom se sjetila kada je poslednji put vidjela Tijanu kako su se trudile da sakriju drhtave usne dok se Tijanina mama opraštala, ostavljajući Sofiji jednu prazninu u detinjstvu. Dugo vremena je mrzila pognutog starca i njegova dva odrasla sina, koji su se uselili u Tijaninu kuću.

Sofija je vrisnula i potrčala u Tijanin zagrljaj. „Nisam te vidjela godinama. Kada si se vratila kući?“ upitala je, stiskajući Tijanine ruke. „Zašto me nisi posjetila?“

Tijana je slegnula ramenima. „Vratila sam se prije nekoliko nedjelja. Iskreno, mislila sam da te posjetim, ali sam se upetljala u nešto ovdje. Drago mi je što smo se srele, mogle bismo negdje da popijemo kafu.“

Sofija je klimnula glavom. „Mogla bih izdvojiti sat vremena. Gdje bismo mogle da sjednemo?“

Hotel Posavina je bio udaljen svega dvjesta metara, a terasa ispred je bila gotovo prazna i primamljiva. Tijana je pokazala: „Da odemo tamo?“

Sofija je razmišljala pošto nikada nije posjetila takvu vrstu zgrade.

„Važi, idemo.“ Prošetale su stazom kroz obližnji park pun divljih kestenova. 

Sofija je pogledala Tijanu sa divljenjem. Djelovala je kao model sa svojim tananim strukom i izuzetno stasitom figurom. Tamno smeđa, kratka kosa jedva joj je dodirivala ramena. Njene crne oči sa dugim, uvijenim trepavicama ličile su na lutku. Boja karmina slagala se sa njenom svilenkasto, ružičastom košuljom, uvučenom u crnu usku suknju. Izgledala je glamurozno, kao da je izkoračila sa stranice modnog časopisa na ulicu njihovog malog grada.

Sofijina nenakindjurena ljepota ništa manje nije bila impresivna. Njena jednostavna, uska haljina činila ju je mršavijom, naglašavajući njene ženstvene obline, dok je tamnocrvena boja davala kontrast njenoj crnoj kosi i zelenim očima. Njena podignuta kosa, vezana u rep, otkrivala je ljepuškaste crte njenog lica.

Na terasi su samo četiri sredovječna muškarca zauzimala jedan sto u uglu, dok su pili kafu i čitali novine. Sve dok Sofija i Tijana nisu sjele, znatiželjni muški pogledi su zurili u njih. Bilo je neobično da dvije mlade dame sjede same na javnom mjestu. Ne mareći na poglede, izabrale su sto u sredini okrenut prema ulici i parku.

Sjedeći na mjestu otvorenom prema ulici, mnogi prolaznici su zurili u dvije atraktivne mlade dame. Čak se i konobar vrzmao okolo, popravljajući stolove i bacajući poglede u njihovom pravcu.

Čim su se smjestili, Tijana je upitala, „Pa pričaj mi šta se dešavalo u Brčkom kada sam bila odsutna? I kako ti se porodica snalazi bez oca?“

Sofija se izjadala na porodične probleme i život bez oca. Na kraju je dodala, „Možeš li vjerovati ko je bio uz mene kada je mi je otac umro?“

„Da li ja poznajem tu osobu?“

„Naravno, svi znamo Kiru. Bila je sa mnom svaki dan. Ona i njena majka su svakog iznenadile.“

„Kira?“ Začudila se Tijana. „Nikada ne bih ni pretpostavila. Obično je uvijek bila sebična?“

„Znam, ali njih dvije su nam pomagale svaki dan. Njena majka je čak i kuvala za nas. Još jedan komšija se brinuo o našim životinjama nedelju dana dok nismo ponovo počeli da funkcionišemo. Kira mi je pomagala oko školskih zadataka. Mislim da se mnogo promijenila od kada smo bili djeca.“

„Iskreno, teško mi je da povjerujem, ali ako ti kažeš, vjerujem ti.“ Tijana se očigledno mučila da zamisli Kiru kao dobrotvora. „Šta ste još radili?“ upitala je opet.

Dok je Sofija pričala o napuštanju škole i honorarnom podučavanju, stigao je konobar sa kafom, čiji aromatični miris je nadjačao Tijanin, ružin parfem. Ponudio je kolač sa pekmezom od šljiva, koji je Sofija rado naručila, a Tijana odbila.

Ubrzo je Sofija zarila zube u mekani kolač sa krckavom korom, posut vanillin šećerom, dok je topli džem curio iz njega. Tijana se predomislila i naručila jedan za sebe. Čak je i mali vrabac sletio na njihov sto, tražeći mrvice. Sofija se nasmiješila i ponudila mu veliku mrvicu, „Evo, maleni, i tebi nešto slatko.“ Zatim se okrenula Tijani, „Gdje smo stali?“

„Govorila si koliko si zauzeta“, podsjetila ju je Tijana.

„Jesam, osim što mami pomažem oko kuće i bašte, imam jednog starca, gospodina Pavlovića, ovdje u centru grada, koga posjećujem dva puta nedjeljno. Kupujem mu namirnice, perem mu odjeću a ponekad i kuvam. Izgubio je naočare, pa sad moram I da mu čitam.“

„Ko je on?“

„On je penzionisani doktor. Koristi štap zbog problema sa nogom. Živi sam i nema niko da brine o njemu. Ali ima mnogo knjiga u svom stanu.“

„Pitam se da li ga moj otac poznaje.“ Tijana je otpila gutljaj kafe, „Kakve knjige ima?“

„Većinom su stari klasici, poput Dostojevskog i Tolstoja. Sada čitamo Rat i mir.“

„Pročitala sam to“, rekla je Tijana.

„Neke knjige su o medicini“, rekla je Sofija. „Provjeriću sledeći put. Šta ti voliš? Ako vidim nešto za tebe, tražiću da pozajmim.“

„Volim klasike, ali sam ih dosta pročitala.“ Tijana je sa interesovanjem odmjerila Sofiju. „Puna si zanimljivih priča.“

„Oh, imam ja još jednu porodicu koju redovno posjećujem. Nosim im hranu kad god mogu. Ali šta je sa tobom, ima li zanimljivih priča o tvom životu u velikom gradu?“

„Ništa posebno, završila sam školu. Planiram da ostanem ovdje neko vrijeme. Želim da radim nešto u svom gradu.“ Tijana je dodirnula Sofijinu ruku. „Ispričaj mi više o tim ljudima kojima pomažeš. Ko su oni, jesu li i oni starci?“

„Jesu, stariji roditelji žive sa sinom invalidom. Niko od njih ne može da se brine o sebi. Kao smještaj koriste staru šupu iza kuća u Grčici. Zavise od mene i njihovih najbližih komšija da im donesemo bar parče hljeba.“

„Jadni ljudi“, Tijana je odmahnula glavom, „impresionirana sam tvojom brigom za druge. Hvala ti.“ Nagnula se i poljubila Sofijin obraz. „Šta su, jadni, ranije radili?“

„Oni su Romi koji su svog sina invalida koristili da prosi na ulici. Sada kada su svi bolesni, zavise od nas.“

Tijanine oči su se raširile. „Stvarno!“, rekla je, zureći u Sofiju. „Volim te što to radiš. Sjećaš li se kada smo bacali kamenje na kočiju?“ Odmahnula je glavom i prošaptala, „Ne mogu da vjerujem da smo to radili!“

„I ja se stidim, ali Azra nas je uplašila svojom pričom o sapunima.“

„Znaš li nešto o Azri? Gdje je ona?“

„Vidjela sam je jednom u gradu sa ocem. Kratko smo razgovarali na ulici i više je nisam vidjela. Potpuno se izgubila iz mog života, a znaš koliko smo svi bili bliski.“

„Bar sam ja sada ovdje; nadam se da ćemo se češće viđati.“

Dok su djevojke ćaskale, stazom pored terase, prolazio je visoki mladić, smeđe kose i ljepuškastog lica. Njegov prodorani pogled bio je uperen u Tijanu, kao da je pitao nečujno pitanje. Sofia se okrenula prema Tijani i uhvatila joj pogled kako žmirka na zanimljivog prolaznika.

Nakon što im je nestao iz vidokruga, Sofija je zgrabila Tijaninu ruku i prošaputala. „Šta to bi?“ Nije mogla a da ne primijeti talas energije koji se razmijenio između njih dvoje.

Tijana se zagonetno osmjehnula i ustala. „Znam da si zauzeta, ali hoćeš li da me otpratiš na jedno mjesto?“, upitala je, popravljajući suknju. Pitanje se na kraju izgubilo na njenim usnama, kao da nije bila sigurna.

„Gdje?“, upitala je Sofija, još uvek pod utiskom tajanstvenih pogleda između njene prijateljice i priličnog stranca.

„Imamo klub, gdje pjevamo i igramo. Takođe čitamo knjige, novine i časopise. Vjerujem da bi ti se dopalo!“

„Koliko god da sam u iskušenju, danas nemam vremena, već kasnim. Kada se sledeći put sretnemo, možda ću ti se pridružiti.“

„U redu, zvuči ohrabrujuće,“ nasmijala se Tijana, pokazujući svoje savršene zube. „Pored svih obaveza, potreban ti je i društveni život.“ Poljubila je Sofiju i krenula niz ulicu ka Brci. Sofija je krenula u drugom pravcu i požurila kući.

Na putu kući, Sofija je analizirala razgovor sa Tijanom. Nekako su Tijanino ponašanje i tajanstveni pogled mladog stranca u nju, izazvali sumnju u Sofiji da Tijana krije tajne. Očigledno su se on i Tijana poznavali. Zašto je nije pozdravio? Tijana je spomenula da ima prijatelje u klubu sa kojima čita. Da li su i oni tajni prijatelji, poput ovog koga je danas vidjela?

Da li je Tijana bila umiješana u tajnu organizaciju poput njene braće? Sofijin mozak je brzo radio, poredeći Tijanino ponašanje sa njenom braćom, kada su kući dovodili svoje misteriozne prijatelje. Uglavnom bi čitali novine ili knjige i analizirali ih satima iza zatvorenih vrata. Na izlasku bi šaputali i provjeravali da li ih neko posmatra. Sofija je znala da čitaju stvari koje su zakonom zabranjene, ali je takođe znala da se bore za prava ugrožene klase i njihovih siromašnih porodica. To joj nije smetalo. Bila je u redu sa tim. Čak se i sama angažovala u pomaganju starim i siromašnim stanovnicima.

Prilazeći jednom restoranu pored ulice, Sofija je obišla iza zgrade i kucnula na staklo otvorenog prozora. Pojavila se žena u bijeloj kecelji i pozdravila je. Bez riječi se okrenula i minut kasnije vratila sa zavežljajem umotanim u stari papir. 

„Stavi ovo u torbu“, prošaputala je. „Ako me vlasnik vidi, biću u nevolji“, nagnula se kroz prozor da provjeri da li neko gleda.

Sofija je brzo ubacila paket u torbu. „Šta rade sa ostacima kad ti ne daju da ih daš?“

Žena je slegnula ramenima. „Ne znam, možda hrane svoju stoku.“

„Ja bar hranim ljude.“

„Koga hraniš? Mislila sam da hraniš sebe.“ Žena je širom otvorenih očiju gledala u Sofiju.

„Ma ne, hranim troje ljudi. Dvoje su stari, a jedan je invalid. Niko nije sposoban da zaradi za život.“

Žena se saosjećajno osmjehnula i prošaputala, „Pokucaj na prozor svaki put kada prolaziš. Uvijek mogu da izdvojim nešto za tebe.“

„Mnogo ti hvala. Mnogo mi pomažeš“, šapnula je Sofija i okrenula leđa da ide.

„Ne, hvala Bogu da mladi ljudi poput tebe postoje u ovom okrutnom svijetu“, rekla je žena zatvarajući prozor.

Kućica u kojoj su živjeli Romi smjestila se na čistini između poslednjih kuća i šumarka. Ličila je na šupu sa drvenim zidovima i metalnim pločama, naslonjenim jedna na drugu. Nekoliko velikih ploča pokrivalo je cijelu gradjevinu. Sofija je odgurnula čaršav koji su koristili kao ulazna vrata i ušla u mračnu jazbinu. U prvim trenucima mogla je samo da osjeti tri para izgladnjelih očiju kako je željno čekaju. Kada joj se vid prilagodio mraku, izvukla je paket sa hranom. Čovjek je uzeo paket od Sofije, dodavši ga svojoj ženi. „Kako si ti mlada“, rekao je s melanholijom. „Eh kad sam ja bio mlad.“ 

Žena se podrugljivo nasmijala njegovoj primjedbi i istrgnula mu paket iz ruku. „Davno je to bilo, budalo. Sada si za ništa. Ne možes ni porodicu da nahraniš.“

Ignorišući podrugljive komentare svoje žene, čovjek je nastavio da hvali Sofiju. „Ti si dobra duša, znaš to!“ Uzevši već oglodanu pileću kost sa malo mesa koje je visilo sa strane, upitao je, „Ko bi hranio stare Cigane? Niko. Sam Bog te je poslao da nahraniš naše stare duše.“

Sofija je sjedila na panju u uglu i gledala ih kako jedu, sažaljevajući se, znajući da se niko drugi nije trudio da uđe i razgovara sa njima. „Vaši ljudi nemaju kuće i stvari, ali vi ste obišli mnogo mjesta i vidjeli ste više od mnogih drugih ljudi iz gradova i sela. Imate nešto u sebi, što drugi ne vide. Zato me zanima šta ste radili kada ste bili mladi? Da li ste voljeli da pjevate i igrate?“

Sve troje su prasnuli u smijeh. „Kada pitate cigane ‘da li vole da pjevaju i igraju,’ je kao da pitate ribe da li mogu da žive bez vode. Samo smo to i radili.“ U kolibi je nakratko zavladala tišina, kao da su svi

